**НОВ УСТАВ ОТ 23.11.2016 г.**

**УСТАВ**

**НА СДРУЖЕНИЕ С НЕСТОПАНСКА ЦЕЛ
„Българска секция на Международния институт по бизнес анализ – София”**

# I. ОБЩИ ПОЛОЖЕНИЯ

## Статут. Срок

Чл. 1. (1) Сдружението е юридическо лице и осъществява дейността си в съответствие със Закона за юридическите лица с нестопанска цел.

(2) Сдружението се определя като организация за осъществяване на дейност в частна полза.

(3) В сдружението като организация могат доброволно да членуват дееспособни физически лица, които са добросъвестни членове на Международния институт по бизнес анализ (МИБА).

(4) Сдружението се учредява за неопределен срок.

## Наименование, седалище и адрес на управление

Чл. 2. (1) Наименованието на сдружението е "Българска секция на Международния институт по бизнес анализ – София”. Наименованието може да се изписва и на латиница като “BulgarianChapter of the International Institute of Business Analysis – Sofia”.

(2) Съкратеното наименование на сдружението е МИБА – София, на латиница се изписва като IIBA – Sofia.

(3) Седалището на сдружението е Република България, гр. София.

(4) Адресът на управление на сдружението е София – 1112, ж.к. Гео Милев, бл. 153, ап. 6.

(5) Адресът на електронната поща на сдружението е: info@sofiabg.theiiba.org.

(6) Пълното или съкратено наименование на сдружението, седалището и адресът му на управление се поставят върху всички негови документи и издания.

(7) Всяко писмено изявление от сдружението съдържа неговото наименование, седалище, адрес, както и данни за неговата регистрация, включително и БУЛСТАТ номер.

## Основни цели на сдружението. Предмет на дейност

Чл. 3. (1) Сдружението има за цел да популяризира прилагането на бизнес анализа в държавния и в частния сектор, да утвърждава ролята и авторитета на бизнес анализа като професионална дейност и да представлява Международния институт по бизнес анализ (МИБА) на местно ниво.

(2) Сдружението има следните основни задачи:

1. да издига престижа на бизнес анализа като професионална дейност;

2. да подпомага членовете си да осъществяват контакти и да придобиват знания от признати бизнес аналитици, професионалисти от сродни области, както и стопански и правителствени лидери;

3. да предоставя достъп на членовете си до установена база от знания и форуми за обмен на опит, и да ги подпомага да градят авторитета си в рамките на професионалната общност;

4. да подпомага достъпа до добрите практики в областта на бизнес анализа;

5. да осигурява корпоративна подкрепа на МИБА на местно ниво, чрез провеждане на разяснителни кампании, демонстриращи значимостта на бизнес анализа и ролята на МИБА;

6. да поддържа и развива контакти с бизнеса и с партньорите на МИБА в полза на членовете на сдружението.

(3) Предметът на дейност на сдружението е:

1. насърчаване обмена на знания и добри практики в областта на бизнес анализа;

2. популяризиране на ползите от прилагането на бизнес анализа;

3. представяне на инициативите на МИБА на местно ниво;

4. изготвяне на експертизи, анализи и други дейности, съответстващи на целите на сдружението;

5. участие в национални, европейски и международни проекти, свързани с бизнес анализа.

## Дейности за постигане на целите на сдружението

Чл. 4. Дейностите, чрез които сдружението ще постига своите цели са:

1. провеждане на редовни срещи на членовете на сдружението за обсъждане на теми и въпроси, свързани с проблемите на бизнес анализа и професията на бизнес аналитика;

2. поддържане и развитие на отношения с международни и други национални организации, работещи в областта на бизнес анализа;

3. участие в организацията на конференции, семинари, симпозиуми, срещи и други форми на подготовка, квалификация и усъвършенстване на специалистите, работещи в областта на бизнес анализа;

4. взаимодействие с държавни органи и неправителствени организации за изпълнение на целите и задачите на сдружението;

5. организиране на други дейности, свързани с целите и задачите на сдружението, подпомагащи популяризирането и развитието на професията на бизнес аналитика.

# II. ЧЛЕНСТВО

## Членовете в сдружението

Чл. 5. (1) Членството в сдружението е доброволно и е отворено за всеки, който приема целите му, независимо от расова принадлежност, възраст, пол, социален статут, религия или увреждания.

(2) Лице, кандидатстващо за член на сдружението трябва да бъде добросъвестен член на МИБА. Членството в МИБА става ефективно от първия ден на месеца, следващ датата, на която е обработена финансовата транзакция за изплащане на членската такса към МИБА.

(3) Добросъвестните членове на сдружението имат право на участие в Общото събрание на сдружението с право на глас и да бъдат избирани на ръководна позиция.

(4) Списъците и базата данни с членове, предоставени от МИБА на сдружението, не могат да се ползват за търговски цели, а само за дейности, пряко свързани с дейността на сдружението и съответстващи с политиките на МИБА.

## Задължения на членовете

Чл. 6. (1) Всеки член на сдружението е длъжен:

1. да бъде добросъвествн член на сдружението

2. да спазва разпоредбите на настоящия Устав, както и всички други, съобразени с действащото законодателство вътрешни политики, процедури, правила и насоки на сдружението;

3. да участва активно в работата на сдружението и да подпомага успешното изпълнение на целите му, както и да изпълнява възложените му задължения по установения ред;

4. да плаща годишен членски внос към МИБА и към сдружението, когато такъв е предвиден с решение на Общото събрание.

(2) В случай, че даден член напусне сдружението, заплатеният членски внос не се възстановява. В случай, че член на сдружението се премести да живее на друго място, той запазва статута си на „добросъвестен член”, като членският внос, който е плащал не се трансферира към друга секция на МИБА.

(3) Платеният членски внос не може да бъде прехвърлен в полза на друго лице.

## Придобиване на членство

Чл. 7. (1) Членството в сдружението изисква членство в МИБА. Сдружението не може да има членове, които не са приети за членове на МИБА и не може да създава собствени категории за членство.

(2) Членовете на сдружението се приемат от Управителния съвет. Кандидатите отправят писмено заявление до Управителния съвет на адреса на електронната поща на сдружението.

(3) Новите членове заплащат годишен членски внос, когато такъв е предвиден с решение на Общото събрание.

(4) Управителният съвет разглежда кандидатурите и взема решение на следващо свое заседание, но не по-късно от един месец след депозиране на молбата. Решението се взема с обикновено мнозинство от присъстващите членове.

## Прекратяване на членство

Чл. 8. (1) Членовете на сдружението могат да бъдат освобождавани от членство по тяхно желание със заявление до Управителния съвет. Членството се прекратява от момента на достигане на едностранното волеизявление за прекратяване до Управителния съвет на адреса на електронната поща на сдружението.

(2) Членството в сдружението се прекратява със смъртта или поставянето под пълно запрещение на члена, както и с изключването му.

(3) Изключване на член от сдружението се извършва с решение на Управителния съвет при:

1. нарушение на Устава на сдружението;
2. неизпълнение на задължения, произтичащи от членството, включително забава за внасяне на членски внос с повече от 30 дни или системно неучастие в дейността на сдружението. Членството може да се възстанови при заплащане на съответните задължения към сдружението и МИБА по реда на първоначално приемане;
3. извършване на действия, несъвместими с целите и задачите на сдружението.
4. уронване на престижа и авторитета на сдружението и МИБА.
5. наличие на други причини, определени в национални и международни актове, задължителни за членовете на сдружението.

(4) Датата на ефективно прекратяване на членството формално се съобщава на изключения член.

(5) Решението на Управителния съвет за изключване на член на сдружението може да бъде обжалвано пред Общото събрание.

(6) При прекратяване на членството, независимо от основанието за това, не се възстановява заплатеният членски внос.

(7) След прекратяване на членството се губят всички права и привилегии, произтичащи от него.

# IIІ. ИМУЩЕСТВО

## Източници на средства на сдружението

Чл. 9. (1) Източници на средства на сдружението са:

1. дарения от физически и юридически лица;
2. спонсорски програми;
3. приходи по чл. 10 от Устава.
4. членски внос;

(2) Размерът на встъпителната вноска и годишния членски внос се определя с решение на Общото събрание на членовете на сдружението.

(3) Финансовата година на сдружението е от 1 януари до 31 декември. Задълженията от членския внос са дължими веднага след приемането на съответния член. Всеки член е отговорен за обновяването на членството си в МИБА.

## Стопанска дейност

Чл. 10. (1) При решение на Управителният съвет Сдружението може да извършва стопанска дейност, свързана с основния му предмет на дейност. Стопанската дейност на сдружението може да включва, но не е ограничена до:

1. участие в изготвяне и подготвяне на документация, анализи, експертизи и други дейности специфични за професията бизнес аналитик;
2. участие в конкурси, проекти и други инициативи на национално, европейско и местно ниво спрямо целите на сдружението и дейностите специфични за бизнес анализа;
3. подготовка на публикации, издаване на брошури и др. подобни;
4. извършване на преводи и разпространение на статии и др. материали, свързани с постигане основните цели на сдружението;
5. проучвания и анализи, свързани с предмета на дейност на сдружението;
6. изготвяне на презентации и рекламни материали за ползите от бизнес анализа.

(2) Сдружението не разпределя печалба.

# IV. ОРГАНИ НА СДРУЖЕНИЕТО

## Органи на сдружението

Чл. 11. Органите на сдружението са Общо събрание и Управителен съвет.

## Помощни органи

Чл. 12. (1) По решение на Управителния съвет могат да бъдат сформирани помощни органи – комитети, които да подпомагат дейността на сдружението.

(2) Управителният съвет създава правила за работа на всеки комитет, в които се определят целите, правомощията и очакваните резултати от работата му. Комитетите отговарят за дейността си пред Управителния съвет.

(3) Управителният съвет определя председателя и членовете на всеки комитет. Членовете на комитетите се избират само измежду членовете на сдружението. За работата на комитетите могат да се привличат и външни специалисти.

# V. ОБЩО СЪБРАНИЕ

## Характер. Състав. Представителство

Чл. 13. (1) Общото събрание е върховен орган на сдружението.

(2) В Общото събрание участват всички редовни членове на сдружението. Право на глас имат само „добросъвестните членове”.

(3) Членовете на сдружението участват в Общото събрание лично.

## Свикване на Общото събрание

Чл. 14. (1) Общото събрание се свиква на редовно заседание най-малко веднъж годишно.

(2) Общото събрание се свиква от председателя на Управителния съвет с писмена покана не по-късно от 30 дни преди датата на Събранието. Поканата се изпраща до членовете само чрез електронна поща.

(3) Общото събрание може да се свика от Управителния съвет по негова инициатива или по искане на 1/3 от членовете. Ако в последния случай Управителният съвет не свика Общото събрание в двуседмичен срок, то се свиква от съда по регистрация на седалището на сдружението по писмено искане на заинтересуваните членове или натоварено от тях лице.

(4) Поканата съдържа дневния ред, датата, часа и мястото за провеждането на Общото събрание и по чия инициатива то се свиква.

(5) Поканата се поставя на интернет страницата на сдружението, която е <http://sofiabg.theiiba.org/>, най-малко един месец преди насрочения ден.

## Списък на присъстващите. Протокол

Чл. 15. (1) На заседанието на Общото събрание се изготвя списък на присъстващите членове. Членовете удостоверяват присъствието си с подпис и се легитимират. Списъкът се заверява от председателя и от Заместник председателят по членство на Общото събрание.

(2) За заседанието на Общото събрание се води протокол. Протоколът на Общото събрание се подписва от председателя и от Заместник председателят по членство на събранието.

## Кворум. Право на глас

Чл. 16. (1) Общото събрание се счита за законно, ако присъстват най-малко половината от всички членове на сдружението При липса на кворум, събранието се отлага за един час по-късно, при същия дневен ред и се счита за законно, колкото и членове да се явят.

(2) В Общото събрание всеки член има право на един глас.

(3) Нямат право да гласуват и не се вземат предвид при формиране на кворум и мнозинство членове, които не са заплатили дължимия членски внос най-малко 3 дни преди датата на Общото събрание.

## Компетентност на Общото събрание

Чл. 17. Общото събрание:

1. определя основните насоки в дейността на сдружението, приема програми, перспективни планове и отделни задачи с оглед изпълнението на целите и задачите му;

2. приема правилник за дейността на сдружението и други вътрешни актове;

3. избира на съответните позиции и освобождава членовете на Управителния съвет;

4. изслушва и приема отчета и плана за дейността на Управителния съвет, приема бюджета на сдружението за следващата финансова година и взема решение за освобождаване на членовете на Управителния съвет от отговорност;

5. приема, допълва и изменя Устава на сдружението

6. взема решение за преобразуване или прекратяване на сдружението;

7. взема решения за организиране и участие на сдружението във важни обществени прояви, свързани с целите му;

8. определя дължимостта и размера на членския внос, начина и срока за внасянето му;

9. взема решение за участие в други организации;

10. отменя решения на другите органи на сдружението, които противоречат на закона, Устава или други вътрешни актове, регламентиращи дейността на сдружението;

11. взема и други решения, предвидени в устава.

## Мнозинства

Чл. 18. (1). Решенията в Общото събрание се вземат с обикновено мнозинство на гласовете на присъстващите на събранието членове на сдружението с право на глас, но за решение по чл. 17, т. 5 и т. 6 (допълване и изменение на Устава, за прекратяване на сдружението или за преобразуването му) е необходимо мнозинство 2/3 от присъстващите на събранието редовни членове на сдружението с право на глас.

(2) По въпроси, които не са включени в обявения в поканата дневен ред, не може да се вземат решения.

## Конфликт на интереси

Чл. 19. Никой член няма право да гласува при решаване на въпроси, отнасящи се до него, включително за изключването му от сдружението, неговия съпруг, неговите възходящи и низходящи роднини, до роднините му по съребрена линия и по сватовство до втора степен, както и до юридически лица, в които той е управител или може да наложи или възпрепятства вземането на решения.

## Минимални изисквания към програмата на срещите на сдружението

Чл. 20. (1) Сдружението организира дейността си, като спазва следните минимални изисквания на програмата си:

|  |  |
| --- | --- |
| Събитие | Времева рамка |
| Срещи | Един път месечно |
| Общо събрание  | Веднъж годишно |

(1) Покани за срещите се изпращат, както следва

|  |  |  |  |  |
| --- | --- | --- | --- | --- |
| **Среща** | **Свиква се от**  | **Период за предизвестяване**  | **Минимален брой присъстващи** | **Форма на свикване** |
| Общо събрание | Управителен съвет | 30 дни | 50% от членовете | Електронна поща |
| Срещи | Член на Управителния съвет | 15 дни | 10% от членовете | Електронна поща |
| Заседание на Управителния съвет | Председателя или трима от членовете на Управителния съвет | 15 дни | 50% от членовете | Електронна поща |
| Срещи на комитетите | Според вътрешните правила на комитета | Според вътрешните правила на комитета | Според вътрешните правила на комитета | Електронна поща |

(2) За срещите на сдружението се поддържа присъствен лист.

# VI. УПРАВИТЕЛЕН СЪВЕТ

## Характер. Състав. Мандат

Чл. 21. (1) Управителният съвет е орган на сдружението, който управлява дейността на сдружението и го представлява и отговаря за постигането на целите му.

(2) Членовете на Управителния съвет се избират измежду членовете на сдружението с пряко гласуване. За членове могат да бъдат избирани само „добросъвестни членове”.

(3) Управителният съвет се състои от 7 члена – физически лица.

(4) Управителният съвет има следния състав: Председател, Заместник председател членство, Заместник председател финанси, Заместник председател по образованието, Заместник председател маркетинг, Заместник председател комуникации, Заместник председател по проучвания и публикации.

(6) Ротацията в членовете на Управителния съвет се извършва всяка година, по следната схема:

|  |  |
| --- | --- |
| ***Нечетна година*** | ***Четна година*** |
| Председател | Заместник председател членство  |
| Заместник председател финанси | Заместник председател по образованието |
| Заместник председател маркетинг | Заместник председател комуникации |
| Заместник председател по проучвания и публикации |  |

(7) Членовете на Управителния съвет могат да бъдат избирани повече от един път.

(8) Веднага след избирането им, новите членове се включват в работата на Управителния съвет като „дубльори” на членовете, чиято дейност ще наследят. Те нямат право да гласуват до ефективното заемане на длъжността си.

(9) Предишният председател е член по право на Управителния съвет и може да участва във всички дискусии и във всички комитети, но няма право на глас при решенията на Управителния съвет.

(10) При изтичане на мандата на член на Управителния съвет, той продължава да изпълнява своите правомощия до ефективното заемане на длъжността от нов член.

(11) Управителният съвет може да вземе решение за подаване на колективна оставка. В такъв случай Управителният съвет свиква в едномесечен срок извънредно Общо събрание за избор на нов Управителен съвет. До избиране на нов Управителен съвет, досегашният Управителен съвет продължава да изпълнява своите функции.

(12) Ако членовете не са удовлетворени от дейността на Управителния съвет, до председателя може да бъде внесено искане на 1/3 от членовете и поставените въпроси се разглеждат на следващото редовно заседание на Управителния съвет.

## Номинация и избор

Чл. 22. (1) Комитет по номинациите подготвя предварителен списък с номинираните за всяка от позициите в Управителния съвет и проучва желанието и възможностите на всеки номиниран да бъде предложен за избор. Комитетът по номинациите се избира от Управителния съвет по реда на чл. 12, ал. 2 и 3. При учредяване на сдружението Комитет по номинациите се избира от учредителите.

(2) Изборът се прави на годишно редовно Общо събрание на членовете, чрез тайно гласуване с бюлетини, в което имат право да участват само „добросъвестните членове”.

(3) Избира се кандидатът, получил най-много гласове. Гласовете се броят от Комитета по номинациите или чрез специално избрани от Общото събрание преброители.

(4) Членовете на Комитета по номинациите не могат да бъдат включвани в предложенията, съставени от него.

## Членове на Управителния съвет

Чл. 23 (1) Членовете на Управителния съвет са длъжни да участват активно в неговата работа.

(2) Член на Управителния съвет може да подаде оставка по всяко време, като оставката се представя на Управителния съвет. В такъв случай Управителният съвет свиква в тримесечен срок извънредно Общо събрание за избор на нов член на Управителния съвет. Новоизбраният член на Управителния съвет довършва мандата на члена, на чието място е избран.

(3) Член на Управителния съвет може да бъде предсрочно освободен от поста си от Общото събрание по предложение на Управителния съвет или на член на сдружението с право на глас в следните случаи:

1. Нарушение на Устава на сдружението;
2. Неучастие в заседанията на Управителния съвет три последователни пъти;
3. Уронване престижа на сдружението и МИБА.

## Задължения на членовете на Управителния съвет

Чл. 24. Задълженията на членовете на Управителния съвет са както следва:

1. Заместник председателят по членство подпомага организационното обезпечаване на всички дейности, планирани и осъществявани от Сдружението. Заместник председателят по членство води протоколи на Общите събрания на Сдружението и срещите на Управителния съвет. Той е отговорен за запознаването на членовете на Сдружението с взетите решения и планираните дейности, за комуникацията с кандидатите за членове и за други въпроси, свързани с членството.
2. Заместник председателят по финанси отговаря за набирането и управлението на финансовите ресурси на Сдружението в съответствие с решенията на Управителния съвет и Общото събрание. Той представя годишен отчет и предоставя справки при поискване от компетентни органи.
3. Заместник председателят по комуникации отговаря за популяризирането на дейностите на Сдружението посредством средствата за масова комуникация /печатни и електронни медии, професионални и социални мрежи/. Той е ангажиран с регулярното обновяване и поддръжка на Интернет страницата на Сдружението. Той е задължен да разпространява актуална информация и до всички членове на организацията.
4. Заместник председателят по маркетинг е отговорен за планиране и осъществяване на стратегическо партньорство с организации и спонсори, с международни институти и други партньорски сдружения и публични институции. Той отговаря за развитие и популяризиране на продукти и услуги на Сдружението и за организацията и осъществяването на образователните и дискусионните семинари.
5. Заместник председателят по образованието е отговорен за планирането и обезпечаването със съдържание на образователни и дискусионни семинари и за контактите с учебни заведения във връзка с обучение по бизнес анализ. Той е ангажиран с представянето на Сдружението в мероприятия на партньорски организации. Заместник председателят по образованието подпомага акредитирането на обучаващи организации и сертифицирането на членове на Сдружението по бизнес анализ.
6. Заместник председателят по проучвания и публикации е отговорен за планирането и реализацията на публикации в областта на бизнес анализ, които съвместно със заместник председателят по комуникации публикува в издания със специализирана насоченост. Той отговаря и за подготовката на електронен бюлетин с новини и постижения в областта на бизнес анализа и модериране на дискусии.

## Автоматично прекратяване на членство в Управителния съвет

Чл. 25. Членството в Управителния съвет се прекратява автоматично в случай, че загуби статута си на „добросъвестен член” или по други причини, определени в Устава сдружението. В тези случаи Управителният съвет свиква в тримесечен срок извънредно Общо събрание за избор на нов член на Управителния съвет. Новоизбраният член на Управителния съвет довършва мандата на члена, на чието място е избран.

## Заседания. Кворум и мнозинство.

Чл. 26. (1) Управителният съвет се събира на редовни заседания най-малко на три месеца. Заседанията на Управителния съвет се ръководят от председателя, а в негово отсъствие – от един от двамата заместник-председатели.

(2) Заседанията на Управителния съвет се свикват и ръководят от председателя. Председателят е длъжен да свика заседание на Управителния съвет при писмено искане на една трета от членовете му. Ако председателят не свика заседание на Управителния съвет в седмичен срок, то може да се свика от всеки един от заинтересуваните членове на Управителния съвет.

(3) Заседанията на Управителния съвет се провеждат, ако присъстват повече от половината членовете му, а решенията се вземат с обикновено мнозинство от присъстващите, с изключение на решенията, за които по закон се изисква мнозинство от всички членове (в т. ч. решения по разпореждане с имуществото на сдружението при спазване на изискванията на този Устав, определяне реда и организиране извършването на дейността на сдружението и решения по извършване на ликвидацията на сдружението).

(4) Управителният съвет може да вземе решение и без да бъде провеждано заседание, ако протоколът за взетото решение бъде подписан без забележки и възражения за това от всички членове на Управителния съвет.

(5) Всеки член има право на 1 /един/ глас и не може да делегира права за представителство и гласуване на трети лица.

(6) Заседанията могат да се осъществяват и чрез телеконферентна връзка, чрез факс и чрез всички други законово приемливи средства.

## Компетентност на Управителния съвет

Чл. 27. Управителният съвет:

1. има всички правомощия според устава, с изключение на специално забранените от този устав, от устава на МИБА, и от българското законодателство. За целите на по-доброто изпълнение на задачите на сдружението, Управителният съвет е оторизиран да приема необходимите политики, процедури и правила, които са в съответствие с този устав и Устава и политиките на МИБА.
2. взема решения за начина на разпореждане с имуществото на сдружението, с оглед неговото опазване и увеличаване и възлага на председателя и/или един от заместник-председателите да извършва съответните разпоредителни действия за изпълнението на целите и задачите му;
3. осигурява изпълнението на решенията на Общото събрание;
4. подготвя и внася в Общото събрание проект за бюджет. В рамките на бюджета и плана за дейността си, приет от Общото събрание, взема решения за целесъобразно изразходване на предвидените средства за целите и задачите на сдружението;
5. подготвя и внася в общото събрание отчет за дейността на сдружението;
6. приема нови членове;
7. приема технико-организационна структура на сдружението и правила за назначаване и освобождаване на административния персонал на сдружението;
8. подготвя и внася в Общото събрание отчет за дейността на сдружението;
9. определя реда и организира извършването на дейността на сдружението и носи отговорност за това;
10. изпълнява задълженията, предвидени в устава;
11. решава други въпроси, които са му възложени от Общото събрание, както и всички въпроси, които по закон или съгласно този Устав не са от компетентността на друг орган.

## Председател на Управителния съвет

Чл. 28. Председателят:

1. организира изпълнението на решенията на Общото събрание и Управителния съвет;
2. организира дейността на сдружението, осъществява оперативното му ръководство, осигурява стопанисването и опазването на неговото имущество;
3. сключва договори със служителите на сдружението;
4. представлява сдружението в страната и в чужбина и изпълнява функциите, които са му възложени по силата на Устава или от Общото събрание;
5. е член по право на всеки от комитетите и има право на глас при вземането на решения;
6. ръководи дейността и заседанията на Управителния съвет;
7. гарантира спазването на разпоредбите на настоящия устав от страна на Управителния съвет;
8. подготвя годишна програма за работа на Управителния съвет съвместно с членовете на Управителния съвет;
9. насърчава членовете на Управителния съвет да участват в срещите и в дейностите на сдружението и оценява ефективността на дейността им;
10. е отговорен за популяризирането на бизнес анализа, чрез поддържане на ноу-хау в областта на информационните технологии, имащи пряко и косвено отношение към дейността на бизнес аналитика. Негови задължения са следене и споделяне на тенденции в областта на технологиите, спомагащи за създаването на по тясна връзка и разпознаваемост на изискванията към бизнес аналитика от страна на ИТ индустрията;
11. осигурява дейностите по чл. 4, т. 4.

# VII. ПРЕДСТАВИТЕЛСТВО НА СДРУЖЕНИЕТО

## Представителство

Чл. 29. (1) Сдружението се представлява от председателя еднолично или от Заместник председателят по членство и от един от другите заместник-председатели заедно.

(2) Обемът на представителната власт на Заместник председателят членство и от един от заместник-председателите се определя с решение на Общото събрание.

# VIII. ПРЕКРАТЯВАНЕ И ЛИКВИДАЦИЯ

## Прекратяване

Чл. 30. (1) Сдружението се прекратява:

1. по решение на Общото събрание с мнозинство от 2/3 от списъчния състав,

2. с решение на окръжния съд по регистрация на седалището на юридическото лице с нестопанска цел, в предвидените от закона случаи;

3. при намаляване на броя членове под 15, което не гарантира устойчивост на Сдружението.

## Разпределение на остатъка от имуществото

Чл. 31. След прекратяването и ликвидацията на сдружението, остатъкът от имуществото му след удовлетворяване на кредиторите се предава на сходна организация с нестопанска цел, която ще отговаря за задълженията на сдружението до размера на полученото имущество.

# IX. ПЕЧАТ И ЛОГО

**Лого**

Чл. 32. Сдружението ползва логото на МИБА.

## Печат

Чл. 33. Печатът му се одобрява от Управителния съвет.

**X. ДОПЪЛНИТЕЛНИ РАЗПОРЕДБИ**

§ 1 По смисъла на този Устав:

1. „добросъвестен член на МИБА” е член на МИБА, който е платил задълженията си към МИБА, и спрямо когото не е стартирана процедура по изключване поради нарушаване правилата на МИБА;

2. „добросъвестен член на сдружението” е член на сдружението, който е платил задълженията си към МИБА и към сдружението, и спрямо когото не е стартирана процедура по изключване поради нарушаване правилата на сдружението или МИБА;

3. “бизнес аналитик” и „бизнес анализатор” са с едно и също значение.

# XI. ПРЕХОДНИ И ЗАКЛЮЧИТЕЛНИ РАЗПОРЕДБИ

§ 2. Промени в настоящия Устав могат да бъдат извършвани по реда, предвиден в него и в Закона за юридическите лица с нестопанска цел.

§ 3 (1) Този устав може да бъде променян с мнозинство от 2/3 от списъчния състав на членовете с право на глас на Общо събрание на сдружението, проведено редовно и свикано според изискванията на устава.

(2) Информация за предлаганите промени трябва да бъде изпратена писмено до членовете по електронна поща най-малко 30 дни преди събранието, на което се гласуват.

(3) Промени могат да бъдат предлагани и по инициатива на Управителния съвет или по предложение, подписано от 25% от членовете с право на глас, представено на Управителния съвет. Управителният съвет е задължен да представи всички постъпили предложения, с или без препоръки.

(4) Всички промени трябва да бъдат в съответствие с устава на МИБА и политиките, процедурите, правилата и директивите, и да се приети от Управителния съвет на директорите на МИБА.

§ 4. Относно тълкуването или прилагането на разпоредбите на настоящия устав се прилагат разпоредбите на общото българско гражданско законодателство и разпоредбите на Закона за юридическите лица с нестопанска цел.

**Настоящият устав е приет на Общо събрание на сдружението, състояло се в гр. София на 23.11.2016 г.**